題元子故宅
作者：文有年
朝代：宋

paragraphs: 漫郎百事皆漫爾，獨有溪山認作吾。
念無一物鎮泉石，生怕偃蹇羞吾徒。
靈武中興功掩德，天地大義須人扶。
寧將善頌寓譎諫，百世聞之立懦夫。
太師勁氣形於筆，二美能兼自古無。
後來衮衮下注脚，識者涪翁次石湖。
松煤狼藉楮山赭，空谷雷響工傳摹。
徘徊熟玩長太息，世道日與湘流俱。